Birthe Skaarup (DF), 2002-10-31:
Ja, logik eller ej.
Overvægt er et stadig stigende problem her i Danmark, ingen tvivl om det.
Vi er sikkert også mange, der gerne vil have gjort noget ved det, også fordi det forringer vores livskvalitet, vi har jo både snakket hjerte-kar-sygdomme og slidgigt osv. i dag.
Men de overvægtige mennesker koster også rigtig mange penge på de sociale budgetter.
Man er faktisk inde på, at 8 pct. af socialudgifterne til folk i voksenalderen er på baggrund af fedmerelaterede sygdomme, og det er for meget. Som udgangspunkt mener vi i Dansk Folkeparti, at det er op til den enkelte at tage ansvaret for eget liv, og man kan mene, at overvægt også er den enkeltes problem, men der er nogle, der er syge, og de skal selvfølgelig hjælpes.
Spørgsmålet er så bare, hvad der kan gøres.
Jeg tror, et af de vigtigste skridt frem mod forebyggelse er at indføre ernæringsrigtige madordninger i folkeskolen, undervise i ernæringslære, sætte flere timer i idræt og bevægelse på skoleskemaet.
Det er noget, vi har arbejdet på i mange år.
Men hvad kan der ellers gribes fat i?
Man kan eksempelvis fravælge de usunde fødevarer og ikke mindst sætte bedre næringsdeklarationer på fødevarer, så det klart fremgår, at det her er altså usund mad.
Virksomhederne kan jo også gå ind og ansætte idrætskonsulenter, der alene tager sig af at rådgive medarbejdere om kost og motion.
De kan også motivere medarbejderne til at spise sundt ved at tilbyde ernæringsrigtig kost i kantinen, og det er der allerede firmaer, som gør.
De har set, at de får gladere medarbejdere, de får færre sygedage, og de får også mennesker, der ikke er så overvægtige.
Som eksemplerne viser, er det også meget op til den enkelte person, familien, skolen og arbejdspladsen at gøre noget for at forebygge fedme, og det før der afsættes millionbeløb fra statens side.
Forebyggelse af overvægt
kan den enkelte godt selv tage ansvar for, man behøver ikke altid at have det offentlige til at skulle tage hånd om sig, i hvert fald ikke på det her område.
Dermed ikke være sagt at der ikke skal være offentlig forebyggelse og behandlingstilbud. Hvad kan man så gøre fra politisk hold?
Skal man gøre, som Socialdemokraterne foreslår med dette forslag, nemlig gøre det muligt for overvægtige at få et sygesikringstilskud på 60 pct. til diætbehandling efter lægehenvisning, eller er der en anden mulighed?
Det afprøves bl.a. i Sverige, og nu har vi også hørt, at det afprøves i Ribe Amt, og Vejle Amt har også arbejdet netop på det her område.
Også Århus Kommune fokuserer på problemet.
Her har man konstateret, at 10 pct. af børnene i Århus Kommune allerede ved skolestart er overvægtige.
Det er et problem, og det er også her, synes jeg, man bør begynde.
Man bør vedtage en fedmestrategiplan også med henblik på fysiske aktiviteter og bede familien om at sørge for, at børnene forlader pc'en og tv'et og lader dem komme ud og bevæge sig i stedet for.
Det har man så gjort i Århus Kommune i samarbejde med idrætsorganisationer.
Men som sagt er der jo allerede nogle initiativer i gang.
Håbet for os er, at sådanne ordninger på længere sigt kan spare penge til medicin, til sygehusindlæggelser og skåne nogle mennesker for netop de her sygdomme.
Foreningen af Kliniske Diætister har faktisk foreslået det samme som Socialdemokraterne, nemlig at der ydes tilskud til, eller at det skal være gratis, at få konsultation hos en diætist.
Udmærket, men såfremt udviklingen med flere overvægtige får lov at fortsætte, ja, så kan man jo godt se, at det i årene fremover, som S også nævner i bemærkningerne, nemt kan gå hen og udvikle sig til dobbelt så store udgifter i sundhedsvæsenet.
Derfor er det også væsentligt, at sygehusledelserne får indført både kost og motion som en del af deres sundhedspolitik.
Men i Dansk Folkeparti er vi selvfølgelig indstillet på, at der sættes ind over for overvægt, og nu har vi jo hørt ministeren proklamere, at der er en samlet national handlingsplan på vej, og vi må så se på, hvad den viser.
Ingen tvivl om, at med det store antal overvægtige i Danmark bør der gøres noget.